Vrijeme plemenite misli i milosrdja - ne samo za Muslimane - 2003-10-29
Predsjednik Bush je ponovno našao priliku da se obrati Muslimanima, i zatražio njihovu podršku ratu protiv terorizma.
Na iftaru su bili prisutni ambasadori iz zemalja širom islamskog svijeta, zatim lideri grupa Američkih Muslimana, kao i zvaničnici administracije. Predsjednik i njegovi gosti sjedili su za nekoliko okruglih stolova, dijeleći hranu i razgovarajući. Za Muslimane u Americi i širom svijeta, ovo je vrijeme molitve i posta. To je takodjer dobro vrijeme da se ljudi i drugih vjera osvrnu na vrijednosti koje cijene sve vjere: ljubav prema obitelji, zahvalnost Bogu, i odanost slobodi vjere, rekao je predsjednik Bush. U svom govoru dobrodošlice za oko 80 gostiju, predsjednik je govorio o tome koliko je za svakoga na svijetu važna sloboda vjere. On je rekao da želi da svijet zna da Amerika prihvata muslimane, kao što prihvata i pripadnike svih vjera, i da rat protiv terora nije rat protiv Islama. Bush: Islam je vjera koja donosi nadu i utjehu dobrim ljudima širom Amerike i svijeta. Večeras odajemo počast doprinosu muslimana i tradiciji Islama na iftaru ovdje u Bijeloj kući. Svima vam želim blagoslovljen Ramazan i neka vas Bog blagoslovi, rekao je predsjednik Bush. U Indoneziji prošle nedjelje, muslimanski lideri su upitali predsjednika Busha zašto Amerikanci sve muslimane vide kao teroriste. Američki predsjednik je porekao da je to slučaj, rekavši da Amerikanci vjeruju da su teroristi zli ljudi koji su oteli tu veliku vjeru. Nešto ranije jučer u vrtu ruža ispred Bijele kuće, gospodin Bush je odbio izjavu višeg zvaničnika Pentagona, vojnog generala Williama Boykina, koji je rekao da je rat u Iraku rat između kršćanske zemlje i satane. Predsjenik Bush je dodao da stavovi generala Boykina ne odražavaju njegove stavove, ali je odbio odgovoriti na pozive za Boykinovom ostavkom, rekavši da Pentagon vrši istragu. Ovo je treća godina za redom u kojoj gospodin Bush priredjuje iftar. Prvi puta bilo je to za Ramazan odmah nakon terorističkih napada 11. septembra. Tada je predsjednik ramazansku večeru ujedno iskoristio kako bi još jednom skrenuo pažnju na potrebu za vjerskom tolerancijom i jedinstvom u vremenima teškim za Ameriku.